CELEX: 32022D0438
Language: hu
Date: 2022-03-14 00:00:00
Title: A Tanács (EU) 2022/438 határozata (2022. március 14.) a Beruházási Viták Rendezése Nemzetközi Központjának (ICSID) igazgatótanácsában az Európai Unió által képviselendő álláspontról

2022.3.17.   
               
               
                  HU
               
               
                  Az Európai Unió Hivatalos Lapja
               
               
                  L 89/8
               
            
         A TANÁCS (EU) 2022/438 HATÁROZATA
         (2022. március 14.)
         a Beruházási Viták Rendezése Nemzetközi Központjának (ICSID) igazgatótanácsában az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikke (9) bekezdésének első albekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Beruházási Viták Rendezése Nemzetközi Központjának (ICSID) igazgatótanácsa az ICSID szabályainak javasolt módosításait tartalmazó csomagról fog szavazni írásbeli eljárás keretében. Az írásbeli eljárást 2022. január 20-án indították és a tervek szerint 2022. március 21-én fejeződik be.
                  
               
                     (2)
                  
                  
                     Az Unió nem tagja az ICSID-nek. Az Unió azonban hivatkozások útján beépítette az ICSID szabályait a kereskedelmi és beruházási megállapodásaiba, amelyek a beruházásvédelemről és a beruházási viták rendezéséről rendelkeznek.
                  
               
                     (3)
                  
                  
                     A Bíróság a 2017. május 16-i 2/15. sz. véleményében (1) tisztázta, hogy a közvetlen külföldi befektetések az Unió kizárólagos hatáskörébe tartoznak és a beruházási viták rendezésére szolgáló mechanizmusokat nem lehet a tagállamok beleegyezése nélkül bevezetni.
                  
               
                     (4)
                  
                  
                     Az ICSID-szabályok reformja révén az ICSID kiegészítő intézkedésekre vonatkozó szabályai esetlegesen alkalmazandók lesznek a regionális gazdasági integrációs szervezetekkel, például az Unióval szemben kezdeményezett vitákra. Az Unió az ICSID-szabályokat a beruházási megállapodásaiban is alkalmazza, és e szabályok alkalmazhatók az uniós beruházók által harmadik országokkal szemben, a nem uniós beruházók által az uniós tagállamokkal vagy a nem uniós beruházók által magával az Unióval szemben kezdeményezett vitákban, amennyiben teljesülnek az ICSID-egyezmény vonatkozó követelményei. Ezért az ICSID-szabályok módosításai joghatással fognak bírni az Unió által kötött nemzetközi megállapodások működésére és alkalmazására, valamint azon bírósági eljárások lefolytatására, amelyekben az Unió fél lehet. Az Uniónak ezért különös érdeke fűződik az ICSID szabályainak reformjához.
                  
               
                     (5)
                  
                  
                     Az Unió 26 tagállama tagja az ICSID-nek. Ezeknek a tagállamoknak lehetőségük van arra, hogy részt vegyenek az igazgatótanácsban és az írásbeli eljárás keretében szavazzanak a módosított szabályokról.
                  
               
                     (6)
                  
                  
                     Ezért helyénvaló, hogy a Tanács elfogadja az ICSID-szabályok tervezett módosításaival kapcsolatos uniós álláspontot annak érdekében, hogy azok a tagállamok, amelyek az ICSID-egyezmény szerződő felei, az Unió érdekében együttesen eljárva képviseljék az Unió álláspontját az ICSID igazgatótanácsában.
                  
               
                     (7)
                  
                  
                     Az ICSID-egyezmény szerinti eljárásokkal összefüggésben a módosítások naprakésszé teszik és továbbfejlesztik az ICSID adminisztratív és pénzügyi szabályzatát, az ICSID intézményi szabályait, az ICSID választott bírósági szabályait és az ICSID békéltetési szabályait. A módosítások többek között az eljárások nagyobb átláthatóságát eredményezik majd, egyértelműsítik a megalapozatlan követelések korai elutasítására és a költségek fedezésére szolgáló biztosítékra vonatkozó rendelkezéseket, és végrehajtják a harmadik fél általi finanszírozásra vonatkozó közzétételi kötelezettségeket.
                  
               
                     (8)
                  
                  
                     Az ICSID kiegészítő intézkedésekre vonatkozó eljárásaival összefüggésben a javasolt módosítások naprakésszé teszik és továbbfejlesztik az ICSID kiegészítő intézkedésekre vonatkozó adminisztratív és pénzügyi szabályzatát, az ICSID kiegészítő intézkedésekre vonatkozó választott bírósági szabályait és az ICSID kiegészítő intézkedésekre vonatkozó békéltetési szabályait. Az ICSID-egyezmény szerinti eljárások legtöbb módosítása az ICSID kiegészítő intézkedésekre vonatkozó szabályaiban is tükröződni fog. Ezen túlmenően a kiegészítő intézkedésekre vonatkozó eljárások hatálya ki fog terjedni többek között a regionális gazdasági integrációs szervezeteket érintő vitákra.
                  
               
                     (9)
                  
                  
                     Az ICSID ténymegállapítási eljárásaival összefüggésben a javasolt módosítások naprakésszé teszik és továbbfejlesztik az ICSID ténymegállapításra vonatkozó, különálló szabályait és az ICSID ténymegállapításra vonatkozó adminisztratív és pénzügyi szabályzatát.
                  
               
                     (10)
                  
                  
                     Az ICSID közvetítési szabályaival összefüggésben a reformjavaslat új ICSID közvetítési szabályokat és a közvetítésre vonatkozó új adminisztratív és pénzügyi szabályzatot hoz létre.
                  
               
                     (11)
                  
                  
                     A módosítások kezelik a beruházó és állam közötti meglévő vitarendezési rendszerrel kapcsolatos jelenlegi aggályokat, és jelentősen javítják az ICSID-szabályokat.
                  
               
                     (12)
                  
                  
                     Az e határozat értelmében az Unió által képviselendő álláspont nem érinti az Unió és tagállamai e területre vonatkozó fő célkitűzését, nevezetesen egy, a beruházási viták rendezésével foglalkozó állandó multilaterális bíróság létrejöttére való törekvést, aminek következtében a beruházási választottbíráskodás jelenlegi rendszerét egy állandó mechanizmus váltaná fel,
                  
               ELFOGADTA EZT A HATÁROZATOT:
         
            1. cikk
            Az Unió érdekében együttesen eljárva azon tagállamok, amelyek az ICSID-egyezmény szerződő felei, az ICSID igazgatótanácsának elnöke által 2022. január 20-án indított és a tervek szerint 2022. március 21-én befejeződő írásbeli szavazási eljárás során kinyilvánítják, hogy elfogadják az ICSID-szabályok javasolt módosításait a következőket célzó négy határozattervezet jóváhagyása révén:
            
                        —
                     
                     
                        az ICSID-egyezmény szerinti eljárások szabályainak és előírásainak módosítása (AC(C)/RES/1/2022);
                     
                  
                        —
                     
                     
                        az ICSID kiegészítő intézkedésekre vonatkozó eljárásai szabályainak és előírásainak módosítása (AC(C)/RES/2/2022);
                     
                  
                        —
                     
                     
                        az ICSID közvetítési eljárásai szabályainak és előírásainak elfogadása (AC(C)/RES/3/2022); és
                     
                  
                        —
                     
                     
                        az ICSID ténymegállapítási eljárásai szabályainak és előírásainak elfogadása (AC(C)/RES/4/2022).
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. március 14-én.
            
               
                  a Tanács részéről
               
               
                  az elnök
               
               É. BORNE
            
         
         
            (1)  A Bíróság 2017. május 16-i 2/15. sz. véleménye, ECLI:EU:C:2017:376.